ก.ล.ต.สั่งคกก.ตรวจสอบ-ผู้สอบบัญชี SPRC แจงข้อมูลปมถูกโจมตีทางธุรกรรมอีเมล
ก.ล.ต.สั่งคกก.ตรวจสอบ-ผู้สอบบัญชี SPRC แจงข้อมูลปมถูกโจมตีทางธุรกรรมอีเมล
ก.ล.ต.สั่งคกก.ตรวจสอบ-ผู้สอบบัญชี SPRC แจงข้อมูลปมถูกโจมตีทางธุรกรรมอีเมล
2 มี.ค. 2563

ผู้สื่อข่าวรายงานว่า สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. ให้คณะกรรมการตรวจสอบและผู้สอบบัญชีของบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ชี้แจงข้อมูลและการดำเนินการที่เกี่ยวข้องกับกรณีการถูกโจมตีทางธุรกรรมทางอีเมล
สืบเนื่องจาก SPRC ได้เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย ในช่วงระหว่างวันที่ 21 ถึงวันที่ 26 กุมภาพันธ์ 2563 เกี่ยวกับการถูกโจมตีทางธุรกรรมทางอีเมล์ในช่วงปลายปี 2562 ซึ่งเป็นเหตุให้ SPRC ได้รับความเสียหายจากการชำระเงินไปยังบัญชีที่ไม่ถูกต้องเป็นเงินจำนวนมาก และส่งผลกระทบต่อ SPRC และผู้ถือหุ้นโดยรวมของบริษัทดังกล่าว
ทั้งนี้ ก.ล.ต. เห็นว่าการกำกับดูแลและบริหารจัดการระบบเทคโนโลยีสารสนเทศ ตลอดจนการรักษาความมั่นคงปลอดภัยของระบบสารสนเทศเป็นเรื่องที่มีความสำคัญ เพื่อป้องกันความเสี่ยงที่อาจเกิดขึ้นจากภัยคุกคามทางไซเบอร์ จึงมีหนังสือให้คณะกรรมการตรวจสอบและผู้สอบบัญชีของ SPRC ชี้แจงข้อเท็จจริง และการดำเนินการที่เกี่ยวข้องกับเรื่องดังกล่าว
รวมทั้งการดำเนินการของคณะกรรมการตรวจสอบที่จะทำให้มั่นใจว่า SPRC มีมาตรการปรับปรุงระบบรักษาความมั่นคงและปลอดภัยทางไซเบอร์ที่มีความเหมาะสมและเพียงพอที่จะป้องกันความเสี่ยงที่อาจเกิดขึ้นจากภัยคุกคามดังกล่าว